MB «Mørkfos»

DS «Mørkfos» er slepebåt bygget i 1912 som byggenummer 17 ved tidligere Glommen Mekaniske verksted AS i Fredrikstad. Navnet er etter Mørkfoss, Øyerens utløp. Båten var i tjeneste på Øyeren til 1985, først for Fredrikstads Tømmerdireksjon frem til 1936. Da ble hun overtatt av Glommens fellesfløterforening og flyttet til Øyeren. Dampkjelen ble i 1939 bygget om til oljefyring. Slik gikk hun med damp frem til 1953 og hadde et mannskap på 7; skipper, to i maskinen, tre på dekk og kokke. Dampmaskinen ble i 1953 byttet ut med en 3-sylindret Wickmann diesel og navnet ble derfor endret til MB «Mørkfos». En MWM dieselmaskin ble satt inn 1966 – det er den maskinen som er i drift i dag. «Mørkfos» gikk som slepebåt og slepte tømmersopper fra Fetsund Lenser, der tømmeret var buntet (soppet), over Øyeren til Sandstangen. Her ble soppene løsnet og tømmeret fortsatte i tømmerrenner forbi Solbergfoss kraftverk, Kykkelsrud Fossumfoss kraftverk, Kykkelsrud kraftverk og Vamma kraftverk ned til det ble samlet og soppet på ny ved Glennetangen lense. «Mørkfos» var i drift frem til fløtingen i Glommavassdraget opphørte i 1985.

«Mørkfos» ble liggende uvirksom ved Fetsund lenser og forfalt. I 1994 ble det startet en venneforening som har gjort et iherdig arbeid med restaurering, så grundig at den i 2004 fikk Kulturvernprisen av Fortidsminneforeningen avd. Oslo/Akershus.

Spesifikasjoner
 Maskin: 8-sylinder MWM diesel Sylindervolum: 22,6l Ytelse: 316 HK

 Kilder 
 Fet Menighetsblad nr 2 – mars 2007
  MB «Mørkfos»' nettside.

 Eksterne lenker 


Kategori:Norske skip
Kategori:Skip fra 1912
Kategori:Taubåter
Kategori:Tømmerfløting
Kategori:Sjøfart i Akershus
Kategori:Fet
Kategori:Skip bygget ved Glommen mekaniske verksted
Kategori:Kulturminner i Lillestrøm
Kategori:Artikler i sjøfart-prosjektet
Kategori:Sjøfart i Østfold